82.		Odstúpenie od dohody o hmotnej
			zodpovednosti (§ 183 ods. 1 ZP)
Ján Hladký, Stodolova ul. č. 2, 010 01 Žilina
ABC, s.r.o., Ružová ul. č. 10, 010 01 Žilina
Žilina 15. 6. 2022
Vec:	Odstúpenie od dohody o hmotnej zodpovednosti
Odo dňa 1. 10. 2021 som u Vás v pracovnom pomere. V ten istý deň som podpísal dohodu o hmotnej zodpovednosti. 
Dňa 3. 5. 2022 som písomne oznámil svojmu nadriadenému závažné nedostatky v pracovných podmienkach, ktoré mi znemožňujú riadne plniť povinnosti vyplývajúce z dohody o hmotnej zodpovednosti. 
Vzhľadom na to, že ani po uplynutí jedného mesiaca odo dňa, keď som doručil uvedené písomné oznámenie, neboli nedostatky odstránené, odstupujem od vyššie spomínanej dohody o hmotnej zodpovednosti.
Ján Hladký
Poznámka
Ide o tzv. „objektívnu zodpovednosť“, zodpovednosť zo zákona, pričom hmotne zodpovedný zamestnanec zodpovedá za vzniknutý schodok. 
Dohoda o hmotnej zodpovednosti musí mať písomnú formu, inak je neplatná. 
Dohodu o hmotnej zodpovednosti možno uzavrieť len so zamestnancom, ktorý dovŕšil 18 rokov veku (§ 11 ods. 3 ZP). 
Zamestnanec sa zbaví zodpovednosti celkom alebo čiastočne, ak preukáže, že schodok vznikol celkom alebo sčasti bez jeho zavinenia. 
Zamestnanec, ktorý uzavrel dohodu o hmotnej zodpovednosti, môže od nej odstúpiť, ak sa preraďuje na inú prácu, zaraďuje na iné pracovisko, prekladá, alebo ak zamestnávateľ v čase do jedného mesiaca po tom, čo dostal jeho písomné upozornenie, neodstránil nedostatky v pracovných podmienkach, ktoré bránia riadnemu hospodáreniu so zverenými hodnotami. 
Pri spoločnej hmotnej zodpovednosti môže zamestnanec odstúpiť, ak je na pracovisko zaradený iný zamestnanec alebo ustanovený iný vedúci, prípadne jeho zástupca. Odstúpenie musí mať písomnú formu. 
Dohoda o hmotnej zodpovednosti zaniká dňom skončenia pracovného pomeru alebo dňom odstúpenia od tejto dohody. 
Hmotne zodpovedný zamestnanec je povinný nahradiť schodok v plnej sume. Pri spoločnej zodpovednosti za schodok sa jednotlivým zamestnancom určí podiel náhrady podľa pomeru ich priemerných zárobkov, pričom zárobok ich vedúceho a jeho zástupcu sa započítava v dvojnásobnej sume. 
Náhrada škody spôsobená z nedbanlivosti, ktorú zamestnávateľ požaduje od zamestnanca, nesmie u jednotlivého zamestnanca presiahnuť sumu rovnajúcu sa štvornásobku jeho priemerného mesačného zárobku pred porušením povinnosti, ktorým spôsobil škodu. Toto obmedzenie neplatí, ak ide o osobitnú zodpovednosť zamestnanca podľa § 182 až 186 ZP alebo ak bola škoda spôsobená pod vplyvom alkoholu alebo po požití omamných látok alebo psychotropných látok.

Zodpovednosť zamestnanca za schodok na zverených hodnotách, ktoré je zamestnanec povinný vyúčtovať
§ 182 zákona č. 311/2001 Z. z.
Zákonník práce
(1)	Ak zamestnanec prevzal na základe dohody o hmotnej zodpovednosti zodpovednosť za zverené hotovosti, ceniny, tovar, zásoby materiálu alebo iné hodnoty určené na obeh alebo obrat, ktoré je povinný vyúčtovať, zodpovedá za vzniknutý schodok. V dohodách sa môže so zamestnancami súčasne dohodnúť, že ak budú pracovať na pracovisku s viacerými zamestnancami, ktorí uzatvorili dohodu o hmotnej zodpovednosti, zodpovedajú s nimi za schodok spoločne (spoločná hmotná zodpovednosť).
(2)	Dohoda o hmotnej zodpovednosti sa musí uzatvoriť písomne, inak je neplatná.
(3)	Zamestnanec sa zbaví zodpovednosti celkom alebo sčasti, ak preukáže, že schodok vznikol celkom alebo sčasti bez jeho zavinenia.
(4)	Ak nedostatky vzniknú v pracovných podmienkach zamestnancov so spoločnou hmotnou zodpovednosťou v súvislosti s tým, že bol na ich pracovisko zaradený iný zamestnanec alebo iný vedúci, prípadne zástupca vedúceho, alebo s tým, že niektorý zo zamestnancov od dohody o hmotnej zodpovednosti odstúpil, zamestnávateľ je povinný nedostatky odstrániť bez zbytočného odkladu.
§ 183 zákona č. 311/2001 Z. z.
Zákonník práce
(1)	Zamestnanec, ktorý uzatvoril dohodu o hmotnej zodpovednosti, môže od nej odstúpiť, ak sa preraďuje na inú prácu, zaraďuje na iné pracovisko, prekladá alebo ak zamestnávateľ v čase do jedného mesiaca po tom, čo dostal jeho písomné upozornenie, neodstráni nedostatky v pracovných podmienkach, ktoré bránia riadnemu hospodáreniu so zverenými hodnotami. Pri spoločnej hmotnej zodpovednosti môže zamestnanec od dohody odstúpiť, ak je na pracovisko zaradený iný zamestnanec alebo ustanovený iný vedúci, prípadne jeho zástupca. Odstúpenie sa musí oznámiť zamestnávateľovi písomne.
(2)	Dohoda o hmotnej zodpovednosti zaniká dňom skončenia pracovného pomeru alebo dňom odstúpenia od tejto dohody.
§ 184 zákona č. 311/2001 Z. z.
Zákonník práce
(1) Inventarizácia sa musí vykonať pri uzatvorení dohody o hmotnej zodpovednosti, pri jej zániku, pri preradení zamestnanca na inú prácu alebo na iné pracovisko, pri jeho preložení a pri skončení ...